Okresná prokuratúra Piešťany 
Vážska 28, 921 01 Piešťany 	

Sp. zn. : Pv 98/14/2204	Piešťany, 2.1.2015
EEČ : 2-18-1-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v období od mesiaca jún 2013 do 8.12.2014 si ako otec mal. XXXXX  nar. XXXXX, bytom XXXXX, XXXXX, riadne neplnil vyživovaciu povinnosť  hoci mu táto povinnosť vyplýva zo Zákona o rodine a rozsah vyživovacej povinnosti mu bol určený rozsudkom Okresného súdu v Novom Jičíne č. k. XXXXX zo dňa 29.06.2010, právoplatným dňom 27.07.2010, vo výške 2.000,-Kč (72,20 Eur) vždy do 15. dňa v mesiaci vopred k rukám matky XXXXX, hoci vedel o existencii vyživovacej povinnosti a túto povinnosť si riadne neplnil, ani sa o dieťa žiadnym iným spôsobom nezaujímal a nestaral, pričom v období od júna 2013 do 22.10.2013 preukázateľne neprejavoval snahu riadne sa zamestnať, ani sa nezaevidoval na príslušnom úrade práce ako uchádzač o zamestnanie, teda nevyužil všetky možnosti na to, aby si svoju zákonnú povinnosť v reálne možnej výške splnil, na príslušnom úrade práce sa následne dňa 23.10.2013 zaevidoval avšak pre nespoluprácu bol z evidencie uchádzačov o zamestnanie vyradený dňa 28.1.2014, čím mu  vznikol dlh na výživnom vo výške 929,66 €

lebo zanikla trestnosť činu

Odôvodnenie:
Vyšetrovateľ Odboru kriminálnej polície, Okresného riaditeľstva PZ Trnava uznesením pod číslom ORP-XXXXX zo dňa 25.07.2014 podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na skutkovom základe, ako je uvedené vo výrokovej časti tohto uznesenia.  

V priebehu skráteného vyšetrovania bol prostredníctvom právnej pomoci do Českej republiky vypočutý obv. XXXXX, následne bola vypočutá XXXXX. Vyšetrovateľ do vyšetrovacieho spisu zadovážil rozsudok Okresného súdu Novom Jičíne č. k. XXXXX zo dňa 29.06.2010, právoplatný dňom 27.07.2010, rodný list dieťaťa, poštové poukážky a platobné príkazy preukazujúce úhradu dlžného výživného obvineným, ďalej zabezpečil správy, posudky, odpis z registra trestov na obvineného.
 
Obvinený XXXXX vo svojej výpovedi potvrdil, že výživné na svoju maloletú dcéru XXXXX neplatil od júna 2013. V marci 2013 bol  vyradený z úradu práce a potom sa mohol zaevidovať až v októbri 2013. V januári 2014 bol opätovne pre nespoluprácu z evidencie uchádzačov o zamestnanie vyradený. Pracovať začal až od apríla 2014. Od júla  2014 si vyživovaciu povinnosť začal plniť, odvtedy každý mesiac uhradil výživné vo výške 2.000,-Kč.  

Svedkyňa XXXXX uviedla, že rozsudkom Okresného súdu Novom Jičíne č. k. XXXXX zo dňa 29.06.2010, bol jej bývalý manžel zaviazaný platiť výživné na ich spoločnú dcéru XXXXX sumou vo výške 2000,- Kč. Zo začiatku si výživné exmanžel platil pravidelne, neskôr začal platiť nepravidelne. Za rok 2013 jej dlhoval sumu  546,-Eur a za rok 2014 sumu 396,34 Eur. Od júla 2014 si opätovne vyživovaciu povinnosť začal plniť, pričom ku dňu 8.12.2014 celé dlžné výživné uhradil, obvinený jej teda už na výživnom nič nedlhuje. 
Vo svojej výpovedi zároveň dodala, že neplnenie vyživovacej povinnosti zo strany obvineného nezanechalo na dieťati nepriaznivé následky. 

Prečinu zanedbania povinnej výživy podľa § 207 ods. 1Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.  

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedka   XXXXX ako aj predložené poštové poukážky a platobné príkazy, preukazujúce uhradenie dlžného výživného, bolo dostatočne preukázané, že obv. XXXXX si svoju vyživovaciu povinnosť dodatočne splnil v celom rozsahu. 

Konanie obv. XXXXX napĺňa zákonné znaky skutkovej podstaty prečinu zanedbania povinnej výživy podľa §  207 ods. 1 Trestného zákona. 

V priebehu prípravného konania obvinený splnil obe podmienky ustanovenia  § 86 písm. a) Trestného zákona o účinnej ľútosti, teda uhradil vyživovaciu povinnosť, nedlhuje žiadnu čiastku na výživnom, konanie obvineného nemalo trvalo nepriaznivé následky pre jeho dieťa, preto som trestné stíhanie proti obvinenému zastavila podľa § 215 ods. 1 písm. h) Trestného poriadku  s poukazom na § 86 písm. a) Trestného zákona. 

Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Jurčová
prokurátorka